Tarybos reglamentas (EB) Nr. 812/2000
2000 m. balandžio 17 d.
iš dalies keičiantis Reglamentą (EB) Nr. 1626/94, nustatantį tam tikras technines priemones žuvų ištekliams išsaugoti Viduržemio jūroje, ir Reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi:
(1) Pagal 1992 m. gruodžio 20 d. Tarybos reglamento (EEB) Nr. 3760/92, sukuriančio Bendrijos žuvininkystės ir akvakultūros sistemą [3], 2 straipsnį, pagrindinis bendros žuvininkystės politikos tikslas - apsaugoti ir išsaugoti gyvus jūrinius vandens išteklius.
(2) Tarptautinė komisija dėl Atlanto tuno apsaugos (ICCAT) 1998 m. lapkričio 16-23 d. Ispanijoje Santjago de Komposteloje (Santiago de Compostela) įvykusioje savo neeilinėje vienuoliktojoje sesijoje rekomendavo tam tikras konkrečias taisykles dėl sezoninių draudimų ir dėl iškraunamų į krantą melsvųjų tunų verslinių dydžių. Šios taisyklės nustatytos remiantis moksliniais patarimais. Rekomendacijos įsigaliojo 1999 m. birželio 21 d.
(3) Bendrija yra ICCAT narė. Todėl būtina įgyvendinti šias rekomendacijas, siekiant išvengti pernelyg didelio spaudimo dėl mėlynųjų tunų žvejojimo.
(4) Reglamentas (EB) Nr. 1626/94 [4] ir Reglamentas (EB) Nr. 850/98 [5] nustato melsvųjų tunų verslinius dydžius Atlanto ir Indijos vandenynuose atitinkamai Viduržemio jūroje ir 1-5 regionuose, išskyrus Skageraką (Skaggerak) ir Kategatą (Kattegat). Reglamente (EB) Nr. 1626/94 nustatyti sezoniniai draudimai Viduržemio jūroje. Todėl šiuos reglamentus reikia iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1626/94 iš dalies keičiamas taip:
1. 3a straipsnio pirma straipsnio dalis pakeičiama taip:
"1. Uždraudžiama žvejoti melsvuosius tunus su gaubiamuoju tinklu:
- laivams, kurių išskirtinis ir vyraujantis veiklos plotas yra Adrijos jūra, nuo gegužės 1 d. iki 31 d. visoje Viduržemio jūroje ir nuo liepos 16 d. iki rugpjūčio 15 d. Viduržemio jūroje, išskyrus Adrijos jūrą,
- laivams, kurių išskirtinis ir vyraujantis veiklos plotas yra Viduržemio jūra, išskyrus Adrijos jūrą, nuo liepos 16 d. iki rugpjūčio 15 d. visoje Viduržemio jūroje ir nuo gegužės 1 d. iki 31 d. Adrijos jūroje.
Valstybės narės užtikrina, kad visi su jų vėliava ar jose registruoti plaukiojantys laivai laikytųsi šios straipsnio dalies nuostatų.
Šiame Reglamente Adrijos jūros pietinė riba yra linija, nubrėžta nuo Albanijos-Graikijos pasienio iki Santa Maria di Leuca kyšulio."
2. IV priede su
Thunnus thynnus
susijęs įrašas pakeičiamas taip:
"Rūšys | Verslinis dydis |
Melsvieji tunai (Thunnus thynnus) | 70 cm arba 6,4 kg |
2 straipsnis
Reglamento (EB) Nr. 850/98 XII priede su mėlynaisiais tunais susijęs įrašas ir 5 išnaša pakeičiama taip:
"Rūšys | Verslinis dydis |
Melsvieji tunai (Thunnus thynnus) | 70 cm arba 6,4 kg |
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2000 m. balandžio 17 d.